**Szentendre Város Önkormányzat Képviselő-testületének**

**39/2020. (X.20.) önkormányzati rendelete**

**Szentendre Város zöldfelületeinek használatáról és a természeti értékek helyi védelméről szóló 25/2018. (XI.19.) önkormányzati rendelet módosításáról**

Szentendre Város Önkormányzat Képviselő-testülete a környezet védelmének általános szabályairól szóló 1995. évi LIII. törvény 48. § (2) bekezdésben kapott felhatalmazás alapján, Magyarország Alaptörvényének 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §** (1) Szentendre Város zöldfelületeinek használatáról és a természeti értékek helyi védelméről szóló 25/2018. (XI.19.) önkormányzati rendelet (a továbbiakban: R.) 7. § (2) bekezdése helyébe a következő rendelkezés lép:

„(2) Az engedélyezés a Jegyző hatáskörébe tartozik. A jegyző a fás szárú növények kivágását pótlási kötelezettséghez, vagy amennyiben az ingatlan adottságai nem, vagy nem teljes mértékben teszik lehetővé a pótlást, pénzbeli megváltáshoz is kötheti, de a fás szárú növény jó egészségi állapota vagy kiemelt városképi szerepe miatt meg is tilthatja azt. A jegyző által előírt fapótlás pénzbeli megváltásának összegét a Környezetvédelmi Alap számlájára kell teljesíteni.”

(2) A R. 7. § (7) bekezdése helyébe a következő rendelkezés lép:

„(7) Építési tevékenységgel kapcsolatban keletkezett pótlási kötelezettséget legkésőbb a tudomásul vétel, hatósági bizonyítvány, a használatbavételi vagy fennmaradási engedély kiadását követő

a) 1 éven belül a fa pótlásával, vagy

b) 90 napon belül a pótlás pénzbeli megváltásával

kell teljesíteni a pótlást előíró határozatban foglaltak szerint.”

(3) A R. 7. § (9) bekezdése helyébe a következő rendelkezés lép:

„(9) A pótlási kötelezettség teljesítésénél, ha az ingatlanon belül, annak területén a telepítés nem lehetséges, vagy nem teljes egészében lehetséges (pl. „túltelepítést” eredményezne), úgy azt a jegyző javaslatára megállapított egyéb közterületen vagy pénzbeli megváltással kell teljesíteni. Pénzbeli megváltás során a 10/12 cm törzskörméretű, legalább kétszer iskolázott, sorfa minőségű faiskolai áru ültetési költséggel és 3 év gondozási költséggel növelt évi átlagárát, 40.000,- forintot kell pótlásra előírt fa darabszámonként megfizetni.”

**2. §** (1) E rendelet a kihirdetést követő napon lép hatályba.

Szentendre, 2020. október 14.

**Fülöp Zsolt dr. Schramm Gábor**

polgármester jegyző

**Záradék:**

A rendelet 2020. október 20-án került kihirdetésre.

**dr. Schramm Gábor**

jegyző